Localnicii dintr-un sat din Argeș au început să își împartă terenul care aparține domeniului public și le-au delimitat le cele pe care le vor după ce un politician le-a spus că le dă pământ gratis.
"Un conflict social care putea degenera a fost aplanat la Tigveni. Zeci de persoane au fost înşelate cu informaţii false că în localitate se va da pământ gratuit. Când au auzit un asemenea lucru, mulţi oameni au început să îşi împartă o zonă din localitate. Chiar au împrejmuit viitoarele posibile proprietăţi, la mica înţelegere, fără criterii legale", informează, miercuri, Instituţia Prefectului judeţului Argeş, conform știrileprotv.
Politicianul ar urma să candideze la alegerile locale și le-a făcut promisiunea cetățenilor localității foarte sărace că vor primi terenuri.
"Unul dintre membrii unei familii mi-a spus că el şi-a ales terenul dintre doi brazi pentru că vrea să îşi aşeze o casă la umbră. Şi am auzit mai multe poveşti de acest gen. Oamenii au fost înşelaţi! Le-am explicat faptul că nu există nicio hotărâre în acest sens şi că legea nu le permite să îşi aleagă unde se vor aşeza, fără să existe documente de proprietate. Am discutat cu ei şi, după două ore, au înţeles cum stau, cu adevărat, lucrurile! În semn de bună credinţă, au îndepărtat chiar ei ţăruşii folosiţi ca să delimiteze aşa-zisele viitoare terenuri", a declarat prefectul judeţului Radu Perianu.
Prefectul a criticat această metodă a politicianului de a-și face campania electrocală și sfătuiește localnicii să aștepte confirmarea informațiilor de la autoritățile competente.
"Îi îndemn pe argeşeni ca întotdeauna să confirme astfel de lucruri, cu autorităţile competente. Şi sper că nu se va mai ajunge la situaţii precum cea de la Tigveni care chiar putea degenera pentru că toţi cei implicaţi erau cu nervii întinşi la maxim, iar autorităţile locale au apelat la sprijinul Jandarmeriei şi Poliţiei", a mai declarat prefectul.